CELEX: 52013PC0718
Language: hu
Date: 2013-11-04
Title: Javaslat A TANÁCS RENDELETE a vám- és a statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletének módosításáról

|
			
		
		
		52013PC0718
		
			Javaslat A TANÁCS RENDELETE a vám- és a statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletének módosításáról /* COM/2013/0718 final - 2013/0341 (NLE) */
			
				
		
		
			
			   	INDOKOLÁS
1.           A JAVASLAT HÁTTERE
A mellékelt rendeletjavaslat célja a jelenleg
a 2710 19 21 KN-kód alá besorolt üzemanyag-petróleumra vonatkozó autonóm közös
vámtarifák felfüggesztése.
Jelenleg a harmadik országokkal kötött
kétoldalú légiközlekedési megállapodások jellemzően tartalmazzák az
üzemanyag-petróleum vámmentességére vonatkozó rendelkezéseket. E tekintetben
azonban európai szinten biztosítani kell az egyértelműséget és az
egységességet, hogy megvalósuljon a jogbiztonság a gazdasági szereplők
számára és elkerülhető legyen a versenynek a különböző
megközelítésekből és szabályokból eredő torzulása.
Az Európai Unióba behozott üzemanyag-petróleum
legnagyobb része olyan országokból származik, amelyek az általános
preferenciális rendszer előnyeit élvezik és ezért vámmentesek. Ennek
jelentősége számottevő az uniós légiközlekedési ágazatban.
Az általános preferenciális rendszer
felülvizsgálatát követően a 2014. január 1-jétől alkalmazandó
preferenciákat illetően az üzemanyag-petróleum jelentős exportáló
gyártói, például az Öböl-menti Együttműködési Tanács (ÖET) országai, a
továbbiakban kikerülnek a preferenciális uniós piacra jutási lehetőség
kedvezményezettjeinek köréből, míg más országok (India) legalábbis a 2014.
január 1-jétől 2016. december 31-ig tartó időszakban nem élvezhetik
az általános preferenciális rendszer előnyeit egyes termékkategóriák,
többek között az üzemanyag vonatkozásában.
A vámoknak a szóban forgó szállítók által
behozott üzemanyag-petróleumra történő kivetése az üzemanyag-petróleum uniós
piacra történő beszerzésére vonatkozó diverzifikáció hiányában valószínűleg
azonnali hatást gyakorol az üzemanyag-petróleum uniós piaci árára. Ezenfelül az
uniós olajfinomítók rövid időn belül nem tudnák jelentős mértékben fokozni
a repülőgép-üzemanyag gyártását, mivel akkor szükség lenne az egyéb
származtatott termékek, mint a benzin előállítására, amelyre vonatkozóan
új exportlehetőségeket kellene feltérképezni. Ezért az uniós
légiközlekedési és az olajipar-ágazatnak is időre van szüksége ahhoz, hogy
alkalmazkodni tudjon az abból eredő következményekhez, hogy a szállító
országoknak az általános preferenciális rendszerben betöltött státusza fokozatosan
leépítésére kerül.
Figyelembe véve a piaci helyzet lehetséges
jövőbeli változásait, a felfüggesztést megfelelő értékelés alapján öt
éven belül felül kell vizsgálni.
Az előzőek fényében javasolt a
2658/87/EGK tanácsi rendeletet ennek megfelelően módosítani.
A status quo meghosszabbítására irányuló javaslat
összhangban van az Unió politikáival.
2.           AZ ÉRDEKELT FELEKKEL
FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
Konzultációra került sor a gazdasági
vámkérdésekkel foglalkozó csoporttal, amely az egyes tagállamok illetékes
hatóságainak képviselőiből áll.
Visszafordíthatatlan következményekkel járó,
lehetséges komoly kockázatokról nem történt említés.
A javaslat szolgálatközi konzultációs eljárás
tárgyát fogja képezni, majd a Tanács általi elfogadását követően
közzétételre kerül.
3.           A JAVASLAT JOGI ELEMEI
E rendeletjavaslat jogalapja az Európai Unió
működéséről szóló szerződés (EUMSZ) 31. cikke.
Az EUMSZ 31. cikke értelmében az autonóm
vámtételeket a Bizottság javaslata alapján a Tanács állapítja meg, a
jóváhagyáshoz minősített többség szükséges. 
A javaslat megfelel az arányosság elvének,
tekintve, hogy a Szerződésben előírtak szerint ösztönzi a tagállamok
és a harmadik országok közötti kereskedelmet és egyensúlyt teremt a gazdasági
szereplők (uniós szolgáltatók, felhasználók és fogyasztók) kereskedelmi
érdekei között az EU-WTO vámengedményeinek módosítása nélkül.
A szubszidiaritás elve nem érvényesül, mivel a
javaslat az Unió kizárólagos hatáskörébe tartozik.
4.           KÖLTSÉGVETÉSI HATÁSOK
A jelenlegi helyzettel szemben nincs a
tradicionális saját forrásokban mutatkozó bevételkiesés. Fennáll annak a
lehetősége, hogy bizonyos harmadik országok GSP-státuszának változására
figyelemmel 2014. január 1-jétől nem valósul meg többletbevétel. A
jelenleg alkalmazott, a repülőgép-üzemanyagra vámmentességet biztosító
kétoldalú légiközlekedési megállapodások fényében azonban elhanyagolhatónak
tekinthető a tradicionális saját forrásokban 2014. január 1-jétől
mutatkozó további bevételkiesés.
2013/0341 (NLE)
Javaslat
A TANÁCS RENDELETE
a vám- és a statisztikai nómenklatúráról,
valamint a Közös Vámtarifáról szóló 2658/87/EGK rendelet I. mellékletének
módosításáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak
31. cikkére,
tekintettel az Európai Bizottság javaslatára,
mivel:
(1)       Az Európai Unió (EU)
üzemanyagpetróleum-piaca jelentős mértékben függ a harmadik országokból
származó üzemanyag-petróleum behozatalától.
(2)       Jóllehet a tagállamok és a
harmadik országok között kötött kétoldalú légiközlekedési megállapodások
jellemzően tartalmazzák az üzemanyag-petróleum vámmentességére vonatkozó
rendelkezéseket, közös szabályokat kell meghatározni az üzemanyag-petróleum
vámmentességét illetően annak érdekében, hogy e tekintetben biztosítható
legyen az egyértelműség és az egységesség, megvalósuljon a jogbiztonság a
gazdasági szereplők számára, és elkerülhető legyen a versenynek a
különböző gyakorlatokból és szabályokból eredő torzulása.
(3)       Jelenleg az Európai Unióba
behozott üzemanyag-petróleum legnagyobb része olyan országokból származik,
amelyek az általános preferenciális rendszer előnyeit élvezik, illetve
amelyek preferenciális uniós piacra jutási lehetőséggel rendelkeznek, és
ezért a behozatalok vámmentesek.
(4)       A tarifális preferenciák
rendszerének a 978/2012/EU rendeletnek[1]
megfelelő alkalmazásával 2014. január 1-jétől kezdődően
számos ország kikerül a preferenciális uniós piacra jutási lehetőséggel
rendelkezők kedvezményezetti köréből, és bizonyos további exportáló
országok nem rendelkeznek ezzel a preferenciális hozzáféréssel egyes
termékkategóriák, többek között az üzemanyag vonatkozásában[2].
(5)       A szóban forgó szállítók
által behozott üzemanyag-petróleumra történő vámok kivetése
valószínűleg hatást gyakorol az üzemanyag-petróleum uniós piaci árára,
mivel az uniós olajfinomítók számára gazdaságilag nem éri meg, hogy
jelentős mértékben megnöveljék a repülőgép-üzemanyag gyártását.
(6)       Figyelembe véve az
üzemanyag-petróleum piaci helyzetének lehetséges jövőbeli változásait, a
felfüggesztést megfelelő értékelés alapján öt éven belül felül kell
vizsgálni.
(7)       Indokolt ezért felfüggeszteni
az üzemanyag-petróleumra vonatkozó autonóm vámtételeket. A felfüggesztésnek
valamennyi, a 2710 19 21 KN-kód alá tartozó termékre ki kell terjednie.
(8)       A 2658/87/EGK tanácsi
rendelet[3]
I. mellékletét ennek megfelelően módosítani kell,
ELFOGADTA EZT A RENDELETET:
1. cikk
A 2658/87/EGK rendelet I. mellékletének
Második részében az V. áruosztályhoz tartozó 27. árucsoportban feltüntetett
2710 19 21 KN-kód esetében a táblázat 3. oszlopában szereplő szöveg
helyébe a következő szöveg lép:
            „4,7 (*)
_________________
(*) Autonóm
vámtétel: mentes.”
2. cikk
Ez a rendelet 2014. január 1-jén lép hatályba.
Ez a rendelet teljes egészében
kötelező és közvetlenül alkalmazandó valamennyi tagállamban.
Kelt Brüsszelben, 
                                                                       a
Tanács részéről
                                                                       az
elnök
PÉNZÜGYI KIMUTATÁS
A JAVASLAT CÍME:
A Tanács rendeletjavaslata a vám- és a
statisztikai nómenklatúráról, valamint a Közös Vámtarifáról szóló 2658/87/EGK
tanácsi rendelet I. mellékletének módosításáról
KÖLTSÉGVETÉSI TÉTELEK:
Alcím és jogcímcsoport: 12. alcím, 120.
jogcímcsoport
A 2014.
évben a költségvetésben szereplő összeg: 18 086 400 000 EUR (2014.
évi költségvetés-tervezet)
PÉNZÜGYI HATÁS:
¨         A javaslatnak nincs pénzügyi hatása
X         A javaslatnak nincs pénzügyi hatása
a kiadásokra, az alábbi okokból azonban lehet potenciális pénzügyi hatása, még
ha elhanyagolható mértékben is:
2012-ben
a 2710 19 21 KN-kód alá tartozó termék behozatali összértéke 12,2 milliárd
EUR-t tett ki[4].
A szóban forgó KN-kód szerződéses vámtétele 4,7 %.
A
behozatalok nagy többsége (97 %) a szabadkereskedelmi megállapodások és az
általános preferenciális rendszer végrehajtásának eredményeképp vámmentes volt.
2014.
január 1-jétől számos fontos (a behozatalok 82 %-át megvalósító) exportáló
ország már nem élvezi az általános preferenciális rendszer előnyeit. Ez
végül a tradicionális saját források vonatkozásában megközelítőleg 470
millió EUR összegű többletbevételt jelenthet.
Jelenleg
azonban több mint 1500 légiközlekedési megállapodás létezik az EU vagy
tagállamai és a harmadik országok között, valamint a tagállamok nemzeti
rendelkezéseket bocsátottak ki a repülőgépek ellátására.
A
repülőgép-üzemanyagra vámmentességet biztosító tagállami intézkedések
eredményének fényében elhanyagolhatónak tekinthető a tradicionális saját
forrásokban 2014. január 1-jétől mutatkozó esetleges további
bevételkiesés.
[1]               Az Európai Parlament és a Tanács 2012. október 25-i
978/2012/EU rendelete az általános tarifális preferenciák rendszerének alkalmazásáról
és a 732/2008/EK tanácsi rendelet hatályon kívül helyezéséről (HL L 303.,
2012.10.31., 1. o.).
[2]               A Bizottság 2012. december 17-i 1213/2012/EU
végrehajtási rendelete az általános tarifális preferenciák rendszerének
alkalmazásáról szóló 978/2012/EU európai parlamenti és tanácsi rendeletnek
megfelelően egyes GSP-kedvezményezett országok tarifális preferenciáinak
egyes GSP-áruosztályok tekintetében történő felfüggesztéséről (HL L
348., 2012.12.18., 11. o.).
[3]               A Tanács 1987. július 23-i 2658/87/EGK rendelete a vám-
és statisztikai nómenklatúráról, valamint a Közös Vámtarifáról (HL L 256.,
1987.9.7., 1. o.).
[4]               Forrás: Eurostat – Statisztikai eljárás: Általános.